ไฟแนนซืทูเดย์
โดย...ช.ชดา
7 ก.ย. 2559

โดย...ช.ชดา
ยังไม่มีความคืบหน้าสำหรับการศึกษาหนี้ครัวเรือนในเชิงลึก ที่ “ดร.ก็” วิรไท สันติประภพ ผู้ว่าการแบงก์ชาติ จะให้แยกเอาหนี้ของกองทุนเงินให้กู้ยืมเพื่อการศึกษา (กยศ.) และสินเชื่อบุคคลที่ผู้กู้เอาเงินไปใช้หมุนเวียนทางธุรกิจ เรื่องนี้ทางแบงก์ชาติเห็นว่าเป็นเรื่องที่ต้องแยกให้ชัดเจน เพราะทำให้หนี้ครัวเรือนสูงเกินความจริงไป ตอนนี้หนี้ครัวเรือนอยู่ที่ระดับ 81% ของจีดีพี
ถ้าแยกกันออกมาจริง คาดกันว่าหนี้ครัวเรือนจะลดลงมาเหลือไม่เกิน 70% นี่ยังไม่รวมหนี้นอกระบบถ้ารวมตัวเลขก็อาจจะสูงใกล้ 100% เหมือนเดิมก็เป็นได้
ธนาคารไทยพาณิชย์เจอมือไม่ดี จัดทำข่าวปลอมจากเว็บไซต์ข่าวสำนักหนึ่งส่งว่อนไปทั่วโซเชียลมีเดียว่าบริการธนาคารทางอินเทอร์เน็ต เอสซีบี อีซี่ โดนแฮ็กเกอร์เจาะระบบ ทำให้ลูกค้าแตกตื่นสอบถามกันยกใหญ่
ผู้บริหารของธนาคารยืนยันว่าข้อมูลดังกล่าวไม่เป็นความจริง และยืนยันว่าระบบของธนาคารมีมาตรฐานการป้องกันและความปลอดภัยสูงสุด และตอนนี้แบงก์ก็ได้แจ้งความเพื่อดำเนินคดีตามกฎหมายกับผู้กระทำความผิดแล้วด้วย เรื่องนี้ทุกธนาคารต้องช่วยกันต่อสู้กับข่าวเท็จให้ถึงที่สุด